b'\n_START_ARTICLE_\nSafari\n_START_PARAGRAPH_\nSafari (swahilin matkaa tai tutkimusmatkaa tarkoittavasta sanasta safari, joka pohjaa arabian sanaan safar \xe2\x80\x99matka\xe2\x80\x99) on Afrikan sis\xc3\xa4osiin teht\xc3\xa4v\xc3\xa4 mets\xc3\xa4stys- tai tutkimusretki._NEWLINE_My\xc3\xb6s Suomessa j\xc3\xa4rjestet\xc3\xa4\xc3\xa4n muun muassa poro- ja moottorikelkkasafareita. Tiett\xc3\xa4v\xc3\xa4sti safari-sana ilmestyi ensimm\xc3\xa4isen kerran kotimaan matkailun yhteyteen vuonna 1978, jolloin silloinen valokuvausalan erikoisliike Helios Oy ryhtyi j\xc3\xa4rjest\xc3\xa4m\xc3\xa4\xc3\xa4n eri puolilla maata useampip\xc3\xa4iv\xc3\xa4isi\xc3\xa4 luonnonkuvausretki\xc3\xa4 eli Fotosafareita. Vuosina 1979\xe2\x80\x931984 Helioksen Fotosafarit ulottuivat jo muun muassa Huippuvuorille, Keniaan, Malawiin ja Sambiaan._NEWLINE_Muun muassa kirjailija Ernest Hemingway kirjoitti Afrikan savannilla tai viidakossa tehdyist\xc3\xa4 pitkist\xc3\xa4 mets\xc3\xa4styssafareista, jotka saattoivat kest\xc3\xa4\xc3\xa4 useita p\xc3\xa4ivi\xc3\xa4 tai jopa viikkoja. Mets\xc3\xa4styssafarilla mets\xc3\xa4st\xc3\xa4j\xc3\xa4ll\xc3\xa4 on yleens\xc3\xa4 mukanaan paikallinen ammattitaitoinen opas. Mets\xc3\xa4st\xc3\xa4minen safarilla on hyvin kallista, sek\xc3\xa4 aseen suositellaan olevan .375 H & H Magnum tai suurempikaliiperinen. Useimmiten my\xc3\xb6s oppaalla on kiv\xc3\xa4\xc3\xa4ri mukana.'